Illum, il-Kummissjoni adottat qafas biex iżżid l-inklużività u d-diversità tal-programmi Erasmus+ u Korp Ewropew ta' Solidarjetà għall-perjodu 2021-2027. Il-miżuri jwettqu l-impenn li ħadet il-Kummissjoni tal-President von der Leyen biex issaħħaħ b'mod sostanzjali ż-żewġ programmi, mhux biss billi tippermetti lil ħafna aktar persuni jitgħallmu jew jagħmlu volontarjat f'pajjiż ieħor, iżda b'mod partikolari billi tilħaq għadd dejjem akbar ta' persuni b'inqas opportunitajiet. Permezz tal-qafas tal-miżuri ta' inklużjoni tal-lum, il-Kummissjoni qed tagħti spinta qawwija biex ittejjeb l-ekwità u l-inklużjoni fiż-Żona Ewropea tal-Edukazzjoni u qed iżżomm mal-wegħda li saret fl-ewwel prinċipju tal-Pilastru Ewropew tad-Drittijiet Soċjali, li tistipula li kulħadd għandu d-dritt għal edukazzjoni, taħriġ u tagħlim tul il-ħajja inklużivi u ta' kwalità. Il-Viċi President għall-Promozzjoni tal-Istil ta' Ħajja Ewropew Tagħna, Margaritis Schinas qal: “L-istil ta' ħajja Ewropew tagħna huwa wieħed li jipprovdi opportunitajiet indaqs liż-żgħażagħ Ewropej kollha. L-inklużjoni u d-diversità huma parti integrali minn din il-viżjoni. Huwa essenzjali li nagħmlu sforz żejjed biex niżguraw li l-programmi tal-UE ma jħallu lil ħadd jibqa' lura. Dawk li jagħmlu parti mill-ġenerazzjoni Erasmus saru l-aqwa ambaxxaturi tal-Ewropa, jistgħu jikkondividu l-esperjenza tagħhom u dan kollu jibda b'aċċess ġust u ugwali għall-programmi kollha.” Il-Kummissarju għall-Innovazzjoni, ir-Riċerka, il-Kultura, l-Edukazzjoni u ż-Żgħażagħ, Mariya Gabriel, qalet: “Il-programmi tal-UE jenħtieġ li jkunu ta' benefiċċju għal kulħadd, irrispettivament mill-isfond, mill-kuntest soċjoekonomiku u mill-kundizzjoni fiżika, mentali jew tas-saħħa tagħhom. Għalhekk, huwa kruċjali li nagħmlu l-Erasmus+ u l-Korp Ewropew ta' Solidarjetà l-ġodda aktar inklużivi u diversi. Se nipprovdu aktar finanzjamenti biex nakkumpanjaw lil dawk li jeħtieġu aktar għajnuna u biex nilħqu lil dawk li ma jafux dwar il-programm, jew li joqogħdu lura. Jeħtieġ li kulħadd ikun jista' jibbenefika mill-istess opportunitajiet u jkun jista' wkoll irodd lura lis-soċjetà. Dan huwa l-valur tas-solidarjetà li fuqu jiddependi l-proġett Ewropew.” Il-miżuri għall-programmi Erasmus+ u Korp Ewropew tas-Solidarjetà jinkludu: Il-Kummissjoni se timmonitorja mill-qrib l-implimentazzjoni ta' dawn il-miżuri ta' inklużjoni fil-livell nazzjonali permezz tal-aġenziji nazzjonali tal-Erasmus+ u l-Korp Ewropew ta' Solidarjetà. Biex jindirizzaw aħjar l-isfidi speċifiċi għall-aċċess tal-programmi fil-kuntesti nazzjonali tagħhom, l-aġenziji nazzjonali se jiżviluppaw il-pjanijiet ta' inklużjoni tagħhom stess, abbażi ta' dan il-qafas ġenerali ta' miżuri ta' inklużjoni. Diġà ġie stabbilit netwerk ta' uffiċjali għall-inklużjoni u d-diversità fl-aġenziji nazzjonali biex jiffaċilita din il-ħidma u l-iskambju tal-aħjar prattiki. Biex tiġi żgurata l-implimentazzjoni ta' suċċess tal-miżuri stabbiliti llum, il-Kummissjoni għadha wkoll f'kuntatt mal-atturi ewlenin kollha, mill-aġenziji nazzjonali sal-organizzazzjonijiet attivi fil-qasam tal-inklużjoni u d-diversità, l-esperti, il-prattikanti u l-parteċipanti nfushom. Sa mit-tnedija tiegħu fl-1987, il-programm Erasmus u l-programmi suċċessuri tiegħu taw l-opportunità lil 10 miljun ruħ biex jistudjaw, jitħarrġu, jagħmlu volontarjat jew jakkwistaw esperjenza professjonali barra minn pajjiżhom. Il-Programm Erasmus+ inħoloq fl-2014, bl-integrazzjoni tal-inizjattivi kollha fl-oqsma tal-edukazzjoni, tat-taħriġ, taż-żgħażagħ u tal-isport, f'qafas uniku tal-UE. Il-programm Erasmus+ il-ġdid għall-2021-2027 tnieda f'Marzu 2021 b'baġit miżjud ta' aktar minn €28 biljun. Il-Korp Ewropew ta' Solidarjetà li tnieda f'Diċembru 2016 ilu jeżisti bħala programm vera u proprja ffinanzjat mill-UE minn Ottubru 2018. B'baġit ta' aktar minn biljun ewro għall-2021-2027 iddedikat għalih, il-programm il-ġdid joffri opportunitajiet lil madwar 275,000 żagħżugħ u żagħżugħa biex jgħinu jindirizzaw l-isfidi soċjetali u umanitarji permezz tal-volontarjat jew billi jistabbilixxu l-proġetti ta' solidarjetà tagħhom stess. Mill-2022, il-programm se jippermetti wkoll li ż-żgħażagħ jagħmlu volontarjat f'attivitajiet ta' għajnuna umanitarja madwar id-dinja, u b'hekk jgħin biex jiġu indirizzati l-isfidi umanitarji f'pajjiżi terzi sikuri, filwaqt li jappoġġja l-attivitajiet ta' għajnuna tal-UE hemmhekk. Id-Deċiżjoni ta' Implimentazzjoni tal-Kummissjoni tistabbilixxi Qafas ta' miżuri ta' inklużjoni għall-Erasmus+ u l-Korp Ewropew ta' Solidarjetà L-Istrateġija għall-Inklużjoni u d-Diversità tal-Erasmus+ u tal-Korp Ewropew ta' Solidarjetà